<classify> MKUU wa Wilaya ya Mbinga mkoani Ruvuma Cosmas Nshenye amezuia vyama vya msingi vya ushirika kusafirisha na kuuza kahawa nje. Badala yake, amezitaka Bodi za Vyama vya Msingi kusimamia agizo la serikali lililotolewa na Waziri Mkuu Kassim Majaliwa karibuni. Waziri Mkuu, Majaliwa aliagiza kahawa zote ziuzwe kwenye mnada ulioanzishwa wilayani humo ili kuvipunguzia gharama, baadhi ya vyama kupeleka kahawa mbali na wilaya hiyo. Nshenye alitoa agizo hilo hivi karibuni akitoa salamu za serikali katika kikao cha Baraza la Madiwani wa Halmashauri ya wilaya Mbinga kilichofanyika katika ukumbi wa Umati. Alisema, serikali ya awamu ya tano imeridhia Mbinga ni mojawapo ya wilaya itakayotumika kuwa mnada wa kuuzia kahawa mwaka huu. Kwa hiyo alisema, hakuna sababu ya msingi chama cha ushirika wilaya ya Mbinga kusafirisha wala kuuza kahawa nje ya mkoa. Alisema kuna faida nyingi mnada wa kahawa kufanyika Mbinga ikiwemo kupunguza gharama za us- afirishaji kero kwa wakulima na itasaidia kupunguza vitendo vya wizi unaofanywa na viongozi wa vyama vya msingi vya ushirika. Mkuu huyo wa Wilaya pia alizuia shughuli za kilimo zinazochangia uchafuzi wa mazingira kufanyika kando ya mito na vyanzo vya maji. Aliagiza Halmashauri ya Wilaya na Mji Mbinga, kuendelea na utaratibu kuwahamasisha wananchi kupanda miti kwenye maeneo yao na hakuna ruhusa kulima katika milima kama vile Kigonsera ambayo ni chanzo kikubwa cha maji kwa wananchi wa kata ya Kigonsera na Mkako. Pia Nshenye aliwataka viongzoi kufanya siasa za kistaarabu na katika maeneo yao ili kuepusha chuki kati ya wananchi na serikali kwa kuwa inaweza kuathiri zaidi shughuli za maendeleo. Diwani wa Ngima, Winfrid Kapinga alisema, halmashauri hiyo imejipanga kutekeleza maagizo ya serikali kama kuboresha sekta ya elimu ambayo imekuwa changamoto kubwa. Alisema kipindi kifupi kutakuwa na mabadiliko makubwa ya kiutendaji kwa madiwani na watumishi hasa kukusanya mapato ya ndani.  <topic>: kitaifa 